**Dalkeith** (skotsk-gælisk: *Dail Cheith*) er en by (*town*) i regionen Midlothian i Skottland. Den ligger sørøst for Edinburgh ved elven Esk. Den har historisk status som baroniburgh i 1401 og som kongelig burgh i 1540. Bosetningen i Dalkeith vokste mot sørvest fra 1100-tallets festningsanlegg, som siden utviklet seg til et slott, Dalkeith Palace. Dalkeith hadde en befolkning på 12 342 mennesker i henhold til folketelling i 2011, og det er for 2020 beregnet til 14 330 innbyggere.

Byen er delt inn i fire særskilte områder: Dalkeith med sitt sentrum og historiske kjerne; Eskbank (som regnes for å være det velstelte nabolaget Dalkeith med mange store viktorianske og nyere hus) i vest; Woodburn (først og fremst en arbeiderklasseeiendom med lommer av nye boligutbygginger) i øst; og Newbattle (en semi-landlig landsby med sitt kloster) i sør.

Dalkeith er det viktigste administrative senteret for Midlothian. På den nordøstlige kanten av Dalkeith ved Woodburn ligger skoleområdet Dalkeith Campus (ferdigstilt i 2003) – som huser både Dalkeith High School og St David's Roman Catholic High School pluss felles fritidsfasiliteter.

Etymologi
---------

Dalkeith forstås å være et kumbrisk navn, beslektet med walisisk *ddôl*, «eng, platå, dal» + *coed*, «ved».

Forhistorie og arkeologi
------------------------

Vakttårnet innenfor kirkegården
Under byggingen av omkjøringsveien Dalkeith Northern Bypass i 1994-95 og 2006-08 (den endelige konstruksjonen ble forsinket i over et tiår) dekket arkeologer, som jobbet for CFA Archaeology, mange arkeologiske trekk og informasjon om områdets forhistorie og historie. Funnene inkluderte blant annet to strukturer som var ringformete fordypninger, to groplinjer, en romersk midlertidig leir, en bygning fra slutten av middelalderen, en landskapformgivning fra 1700-tallet og to industriområder med et mur- og flisverk og et hus for kullgraving. Gitt det brede området som ble undersøkt, var de i stand til å ane de generelle bosetningsmønstrene til Dalkeith gjennom århundrene: bosetting og arealbruk var konsentrert om sanden og grusen på elveterrassene og bare litt menneskelig bosetning på de komprimerte områdene bestående av leire som finnes overalt. området. Også at folk hadde bodd i Dalkeith-området siden neolittisk tid (yngre steinalder).

Historie
--------

Corn Exchange av David Cousin, 1853
En av de tidligste historiske referansene til Dalkeith finnes i Krønikene til franske Jean Froissart (død ca. 1405), som bodde på Dalkeith Castle i femten dager. Han skriver om slaget ved Otterburn i 1388 hvor James Douglas, 2. jarl av Douglas, ble drept:

> Jeg, forfatteren av denne boken, hadde i min ungdom ridd bortimot over hele Skottlands rike, og jeg var da femten dager i huset til jarl William Douglas, far til den samme jarl James, som jeg snakket om nå, i en festning på fem *legioner* fra Edinburgh som i landet kalles Dalkeith. Den samme gang så jeg der denne jarlen James, et vakkert ungt barn, og en søster av ham kalt lady Blanche.
> 
> 
> 

I 1650 kom Oliver Cromwells hær til Dalkeith. Hans offiser, general George Monck, var kommandør i Skottland, og regjeringen i landet var basert i Dalkeith Castle.

I 1831 ble Dalkeith knyttet til Edinburgh med en jernbanelinje som transporterte kull, mineraler og landbruksprodukter. To tiår senere, i 1853, ble en landsentral for korn (Corn Exchange), på den tiden det største innendørs kornmarkedet i Skottland, bygget.

I 1879 var Dalkeith stedet der William Ewart Gladstone startet sin kampanje for å bli britiske statsminister, som ble kjent som «Midlothian-kampanjen».

Vennskapsby
-----------

* Frankrikes flagg Jarnac, Frankrike

Referanser
----------

1. ↑   «Dalkeith (Midlothian)», *City Population*.
2. ↑   «Mid-2020 Population Estimates for Settlements and Localities in Scotland». *National Records of Scotland*. 31 mars 2022
3. ↑  «Dalkeith and Woodburn – Neighbourhood Profile» Arkivert 15. januar 2020 hos Wayback Machine. (PDF). *Government of the United Kingdom*.
4. ↑  «Eskbank and Newbattle – Neighbourhood Profile» Arkivert 15. januar 2020 hos Wayback Machine. (PDF). *Government of the United Kingdom*.
5. ↑   «Dalkeith Community Campus Leisure»
6. ↑  Fox, Bethany (2007): «The P-Celtic Place-Names of North-East England and South-East Scotland». *The Heroic Age*.
7. ↑   "Vol 44 (2010): «Excavations on the Route of the Dalkeith Northern Bypass, 1994-95 and 2006», *Scottish Archaeological Internet Reports*
8. ↑  Froissart, Jean (1978): *Chronicles of England France, Spain, etc*. Penguin Classics. ISBN 0-14-044200-6.
9. ↑   «The History of Dalkeith House and Estate» (PDF). Arkivert fra originalen (PDF) den 24. januar 2016.
10. ↑  «.... Corn Exchange Dalkeith», *British Listed Buildings*
11. ↑  Brooks, David (1985): «Gladstone and Midlothian: The Background to the First Campaign», *Scottish Historical Review* **64** no. 1, s. 42-67

Eksterne lenker
---------------

* (en) Dalkeith – kategori av bilder, video eller lyd på Commons Rediger på Wikidata
* Dalkeith, *Google Maps*

  


|  |  |
| --- | --- |
| Oppslagsverk/autoritetsdata | Encyclopædia Britannica **·** Vision of Britain **·** VIAF **·** LCCN **·** GeoNames **·** MusicBrainz
 |